google/wiki40b huggingface dataset:
Nordic Music Awards

Nordic Music Awards (forkortet NMA) var en nordisk musikkprisutdeling som ble avholdt i 2004 og 2005. Til tross for navnet har det kun blitt delt ut én pris til et band med røtter utenfor Skandinavia, da det finske bandet The Rasmus mottok prisen for Største nordiske eksportsuksess i 2004. Det var dessuten kun danske, svenske og norske musikere som deltok i showet, i tillegg til noen få utenlandske musikere. Tanken bak NMA var at når tre land gikk sammen om ett stort prisutdelingsshow, ville det bli lettere å tiltrekke seg store utenlandske musikere, enn det ville være til de enkelte landes egne nasjonale utdelinger.
NMA startet i 2004, og det var meningen at showet skulle gå på skift mellom de skandinaviske landene. Det første showet ble avholdt i Oslo Spektrum, det neste og siste i Forum København i 2005. Planen var at showet skulle avvikles i Stockholm i 2006, men dette ble ikke gjennomført.
Nominasjonene i NMA var basert på salgstall, og de fleste prisvinnerne ble stemt fram gjennom sms-avstemninger forut for showet. Største nordiske eksportsuksess, som ble utdelt i 2004, var riktignok avgjort kun på bakgrunn av salgstall, og æresprisene ble bestemt av en jury. 
Showet ble vist på TV 2 i Danmark og TV 2 i Norge samt på TV 4 og Kanal 5 i Sverige.

2004

NMA 2004 ble avholdt lørdag 23. oktober 2004 i Oslo Spektrum (de danske, svenske og norske prisene ble utdelt allerede torsdag 21. oktober 2004). I ukene fram mot showet ble det sendt syv programmer kalt Nordic Music Awards – Countdown, hvor Timm Vladimir intervjuet musikere som var nominert i det kommende Nordic Music Awards 2004. Timm Vladimir var også den danske verten under selve showet, mens de svenske og norske vertene var henholdsvis Anna Ulrika Eriksson og Guri Solberg.

2005

NMA 2005 ble avholdt lørdag 29. oktober 2005 i Forum København, Danmark (de danske, svenske og norske prisene ble riktignok delt ut allerede torsdag 27. oktober 2005). I ukene fram mot showet ble det sendt åtte programmer kalt Nordic Music Awards 05 – Countdown, hvor Lene Nystrøm intervjuet musikere som var nominert i det kommende Nordic Music Awards 2005. Lene Nystrøm skulle også ha vært den danske verten under selve showet, men hun måtte melde avbud og ble erstattet av Andrea Elisabeth Rudolph. De svenske og norske vertene var henholdsvis Martin Björk og Guri Solberg.
Ivan Hlinka

Klubbkarriere

Ivan Hlinka spilte juniorhockey i Litvínov i seks år før han som 16-årig debuterte for CHZ Litvínov på øverste nivå i tsjekkoslovakisk ishockey (1. liga). Som 20-årig ble han Litvínovs lagkaptein. På isen utmerket Hlinka seg med sin kropsbygning, puckhåndtering som både kunne skape egne målsjanser og målsjanser for sine medspillere. Han var en effektiv målscorer med sitt håndsleddsskudd og dyktig til både lange og korte pasninger. Hlinka spilte nesten utelukkende for Litvínov fra en alder av ni år, med unntak av en kort periode i 1978/79-sesongen hvor han spilte for HC Dukla Trenčín. I 1978 ble han tildelt Zlatá hokejka («Gullkøllen») av det tsjekkoslovakiske ishockeyforbundet. I alt scoret han 350 mål og 328 assists på 544 kamper i den tsjekkoslovakiske toppligaen.
Han tilbrakte meste av karrieren i Tsjekkoslovakia da det var forbudt for spillere å spille i utlandet. Men i 1981 ble Hlinka og forsvarsspilleren Jiří Bubla de første tsjekkiske hockeyspillerne på lang tid til å få velsignelse av det kommunistiske regimet å spille i NHL da de fikk lov til å spille for Vancouver Canucks. I sin første sesong i NHL satte Hlinka Canucks-rekord for flest poeng i løpet en vanlig sesong av nybegynner med 60 poeng (23 mål og 37 assists). Dette ville senere tangeres av Pavel Bure i 1991/1992-sesongen. Hlinka og Bubla ble også de første tsjekkerne noensinne til å spille i NHL-sluttspillet da Canucks tapte 0-4 til New York Islanders i Stanley Cup-finalen. I 1982/1983-sesongen forbedret Hlinka sin statistikk til 63 poeng (19 mål og 44 assists) på 65 kamper, og spilte igjen i sluttspillet. I alt scoret Hlinka 41 mål og 81 assists på 137 kamper for Canucks. 
Mens Bubla tilbrakte fire år hos Canucks returnerte Hlinka til Europa etter to sesonger og tilbrakte så to sesonger hos den sveitsiske klubben EV Zug i Nationalliga B. Her scoret han i alt 76 mål og 86 assists på 80 kamper. Han avsluttet sin aktive spillerkarriere etter avslutningen av 1984/1985-sesongen.

Død

Etter det tsjekkiske landslagets skuffende resultater under ishockey-VM i 2004 ble Hlinka igjen valgt til landslagstrener innen World Cup of Hockey i 2004, men den 16. august 2004 ble han drept i en bilulykke da hans Škoda Superb kolliderte med en lastebil som gjorde en ulovlig venstresving i et veikryss i nærheten av Karlovy Vary. Han var på vei tilbake til Praha etter å ha fått forsikringer fra stjernespilleren Jaromir Jagr at han ville delta i World Cup of Hockey. Begge sjåførene ble skadet i ulykken, men Hlinka døde to og en halv time etter å ha blitt fraktet til et sykehus i Karlovy Vary.
Norges Softball og Baseball Forbund

Norges Softball og Baseball Forbund (forkortet: NSBF)  (stiftet 21. februar 1991) er et norsk idrettsforbund for idrettene softball og baseball. NSBF er tilsluttet Norges idrettsforbund og olympiske og paralympiske komité, samt Det internasjonale softballforbundet og Det internasjonale baseballforbundet, og er underlagt de til enhver tid gjeldende lover og bestemmelser for disse.
NSBF har til formål å arbeide for best mulige forhold for idretten i kommunene, og være en arena for samarbeid mellom lagene, mellom lagene og de kommunale myndigheter og mellom lagene og idrettskretsene.
Forbundet omfatter idag 16 aktive klubber som er knyttet til ulike kommuner rundt om i Norge, med totalt 845 medlemmer.
Bombardierbreen

Bombardierbreen er en isbre som flyter sørøstover fra kanten av Detroit Plateau i Graham Land på Antarktishalvøya og gjennom en dyp dal før den flyter sammen med Edgeworthbreen.
Den ble kartlagt fra landmålinger av Falkland Islands Dependencies Survey (1960–61) og ble navngitt av UK Antarctic Place-Names Committee etter Joseph-Armand Bombardier, en kanadisk ingeniør som utviklet motorsleden, et av de tidligste kjøretøyene for snø (1926–37).
Tour de France 1966

Gjennomføringen av rittet

Rittet ble vunnet av franskmannen Lucien Aimar som vant med en margin på drøye minuttet til Jan Janssen på andreplass og Raymond Poulidor på tredjeplass. Poengtrøya ble vunnet av Willy Planckaert, mens klatretrøya ble vunnet av Julio Jiménez, som forsvarte sin seier fra året før. Lagkonkurransen ble nok en gang vunnet av Kas-Kaskol.
Báhko

Báhko, tidligere skrevet Bágo, er et forlag lokalisert i Árran på Drag i Tysfjord som gir ut lulesamiskrelatert litteratur, triviallitteratur og undervisningsmateriell på lulesamisk språk.
Tufjorden (Måsøy)

Tufjorden er en fjord på vestsiden av Rolvsøya i Måsøy kommune i Finnmark. Fjorden har innløp mellom Kjerkeneset i nord og Tunæringen i sør og strekker seg 2,5 kilometer østover til Fjordbotn.
Fiskeværet Tufjord ligger på nordsiden av fjorden.
Fjorden er en terskelfjord og innløpet er bare 2,5-3 meter dypt. Lenger inne er fjorden 23 meter på det dypeste. Den innerste delen av fjorden er særlig langgrunn. Ved fjære sjø trekker vannet seg 600 meter utover i fjorden.
Kunoyar, Mikladals og Húsa kommuna

Kunoyar, Mikladals og Húsa kommuna var en kommune på Færøyene. Den omfattet øyene Kalsoy og Kunoy. Kommunen ble utskilt fra Norðoya prestagjalds kommuna i 1908, og delt inn i Kunoyar kommuna, Mikladals kommuna og Húsa kommuna i 1931.
Hammarstrand

Hammarstrand er et tettsted i Jämtlands län i landskapet Jämtland i Sverige. Det ligger ved Indalsälven, om lag 100 kilometer sørøst for Östersund og 130 kilometer nordvest for Sundsvall. Hammarstrand er Ragunda kommunes administrasjonssenter. I 2010 hadde tettstedet 1 052 innbyggere.
Navnet indikerer at det har vært en strand på stedet, og før 1796 lå Hammarstrand ved bredden av den daværende Ragundasjön, som i østre ende hadde det 35 meter høye fossefallet Storforsen, også kalt Gedungsen. For å gjøre det lettere å fløte tømmer begynte man å lage en kanal på sørsiden av fossen. Men vårflommen 6.-7. juni 1796 feide med seg hele kanalen og åpnet elva for det elveleiet den hadde før siste istid. På fire timer ble hele den 25 km lange Ragundasjön tømt for tre millioner kubikkmeter vann. Det gamle elveløpet og Gedungsen ble tørrlagt og kalles nå Döda fallet. Det er en av Sveriges største naturkatastrofer noensinne.
I stedet for en stor sjø med en foss i østre ende, fikk man nå et område som folk etter hvert tok i bruk. Fossen lå nå i vestenden og ble kalt Hammarforsen, den var god for kverner og til andre formål, så folk begynte å bosette seg her. Midt på 1800-tallet ble det oppdaget en jernholdig kilde der hvor det før hadde vært sjø, og det ble etablert et badehotell. I 1900 fikk stedet posthus, senere kom andre sentrumsfunksjoner. I 1928 ble en kraftstasjon etablert. Da Fors, Stugun og Ragunda kommuner ble slått sammen i 1974, ble Hammarstrand valgt som administrasjonssenter.
Ragunda gamla kyrka er fra 1400-tallet, bygget av en rød granitt som kalles Ragundagranitt og lå like ved stranden av Ragundasjön. Midt på 1800-tallet ble det bygget en ny kirke nord for den gamle.
Hammarstrand var også kjent for sin bob- og akebakke. Den første VM-konkurransen ble arrangert i 1967, siden var det VM der både i 1975 og 1981. EM har blitt arrangert i 1970, 1976, 1978 og 1986. De milde vintrene har imidlertid gjort at banen ikke har vært i bruk de senere årene.
Rudkøbing

Kjente personer fra byen

Av kjente personer fra Rudkøbing finner man Nikolaj Coster-Waldau, handelsmannen Mads Johansen Lange som ble konge på Bali, skuespilleren Bjørn Watt Boolsen og brødrene Anders og Hans Christian Ørsted, begge vitenskapsmenn. Anders Sandøe Ørsted var også statsminister.
Sekstant

Sekstant er et vinkelmålingsinstrument til å måle vinkelen mellem et himmellegeme, vanligvis solen, og horisonten. Sammen med astronomiske tabeller og en nøyaktig klokke kan en nå bestemme breddegraden. Uten nøyaktig klokke, må en bestemme middagshøyden, solens høyeste stilling på himmelen ved gjentatte målinger og sammenligne med tabellene.
Med tabeller i kombinasjon med en nøyaktig klokke kan man også bestemme sin lengdegrad.
Instrumentet anvendes av navigatører innen sjø- og luftfart til stedsbestemmelse. Med dagens satellittnavigasjonssystemer, som GPS og andre, blir sekstanten stadig mindre brukt. De fleste langturseilere vil likevel ha den ombord som en «back up». Minisekstant har også blitt brukt for navigasjon over Grønlandsisen. For å fremskaffe en «horisont» ble det brukt et beger med kvikksølv som danner et vannrett speil. En sikter mot speilet og må i etterhånd halvere den målte høyden. I realiten har en ikke lenger noen horisont, men to bilder av solen, ett direkte mot solen og ett mot solens speilbilde som ligger i samme vinkel under horisonten som den virkelig solen ligger over.
Sekstanten, som menes tatt i bruk i 1767, er en videreutvikling av oktanten, som antas å være oppfunnet av engelskmannen John Hadley i 1731.
Omtrent samtidig kom amerikaneren Thomas Godfrey med en tilsvarende oppfinnelse.
Instrumentet er innrettet slik at det kan holdes i hånden uten stativ, noe som er nødvendig både ombord i skip og i luftfartøyer.
Sekstanten består av en ramme på 60 grader (en sjettedel av en sirkelskive), og er forsynt med en gradinndelt skala) med nonius, samt en bevegelig radial arm, (alhidaden) med et speil og ved limbus en rute med avlesningsmerke. Nyere sekstanter har finavlesningen ved hjelp av mikrometerskrue istedenfor nonius. Denne er gradert direkte i vinkelminutter og man bruker da ofte betegnelsen «Trommelsekstant». Dessuten er det på rammen montert et fast speil, optisk tilbehør og farvede glass til å beskytte mot sollyset.
Mont Perdu

Natur

Fjellet er en typisk pyramidetopp, dannet av breskuring i istiden. Mont Perdu-breen på nordsiden av toppen har en utstrekning på 0,36 km². 
Nasjonalparken har blitt utvidet siden den første fredningen i 1918; fra 21 til 156 km². Det finst mer enn 1500 blomsterarter, 171 fuglearter og 32 ulike pattedyr i Ordesa. En karakterart i parken er den store  lammegribben. 5% av artene i området er endemiske.
Innenfor verdensarvområdet ligger på spansk side to av Europas største og dypeste canyoner. På fransk side ligger tre store botner, dalområder dannet gjennom bre-erosjon. 
Verdensarvområdet har også en kulturlandskapsdimensjon: dette fjellområdet er preget av flere tusen års beiting fra husdyr.

Adkomst

Førstebestigningen var i 1802.
Det er lettest å nå fjellet fra den spanske sida. En rute begynner ved landsbyen Torla i Aragón langs den store Ordesadalen, og så opp gjennom Circo de Soaso før man må klatre opp ei bratt klippe til toppen.
Bruce Campbell

Liv og virke

Bruce Campbell ble bitt av skuespillerbasillen allerede som åtteåring. Sin første store teaterrolle hadde han som 14-åring i en lokal oppsetning av The King and I, der han spilte en av de unge prinsene. Han lagde også mange Super 8-filmer sammen med vennene sine. På high school møtte han regissørspiren Sam Raimi, og de ble raskt gode venner og begynte å lage filmer sammen.

Karriere

Etter noen år og rundt femti kortfilmer senere, med Raimi bak og Campbell foran kamera, begynte de arbeidet på filmen som til slutt skulle ende opp som The Evil Dead, der Campbell hadde hovedrollen som Ash. Filmen ble spilt inn på et stramt budsjett og Campbell lærte flere sider av filmproduksjon både foran og bak kamera som han dro nytte av senere. Etter at den ble sluppet i 1981, ble den en kulthit og førte til foreløpig to oppfølgere, Evil Dead II og Army of Darkness.

Filmroller

Campbell har medvirket i de fleste av Raimis filmer, gjerne i små roller. Raimi ville ha han som hovedperson i Darkman, men studioet presset gjennom Liam Neeson isteden. Han har også hatt småroller i flere av filmene til Joel og Ethan Coen. Fanskaren til Campbell beskriver Campbell som den største B-filmstjernen gjennom tidene, og han CV-en hans inneholder flere kultfilmer.
Bruce hadde lyst til å spille Fantomet i 1996, men den rollen gikk til Billy Zane.

TV-roller

Campbell har hatt gjesteopptredener i flere TV-serier. Han spilte Autolycus (Tyvenes Konge) i Hercules og Xena, der han også regisserte flere episoder. Han hadde hovedrollene i westernserien Brisco County Jr fra[1994, og i Jack of All Trades fra 2000. I tillegg spilte han Ellen DeGeneres' sjef i serien Ellen i syv episoder i 1997. Mellom 2007 og 2013 var han å se i TV-serien Burn Notice.

Forfatterskap

Campbell har skrevet en suksessfull selvbiografi fra 2002, If Chins Could Kill: Confessions of a B Movie Actor. Der forteller han om livet sitt, og om hvordan han har lyktes som B-skuespiller. I 2005 utga han boken Make Love the Bruce Campbell Way, en roman om seg selv og hvordan han desperat prøver på bli A-kjendis.

Fanskare

Campbell har spilt i flere kultfilmer, og har skaffet seg en stor gruppe fans opp gjennom årene, og han er ofte å se på fantreff der han kan treffe de, Hjemmesiden hans er populær, og blir ofte oppdatert av Campbell der han gjerne tipser om hvordan men kan lykkes i bransjen. Campbell har et rykte på seg for å være en av de koseligste menneskene i Hollywood.

Sivilstatus

I 1983 giftet Campbell seg med Christine Deveau, og sammen fikk de to barn. De skilte seg i 1989. I 1990 møtte Campbell kostymedesigneren Ida Gearon under innspillingen av Mindwarp og de giftet seg et år senere. De er fortsatt gift.
Blankvåpen

Blankvåpen er våpen ment å være fra en gitt tidsperiode, laget tilnærmelsesvis slik de ble laget originalt. Termen brukes i dag i Norge i museums- og samlersammenhenger som en samlebetegnelse på sverd, økser, spyd, dolker etc. jf. «white-arms» i engelskspråklige land.
I Norge er det blankvåpenforeninger i Oslo, Skien, Bergen, Halden og Trondheim. Det er også folk som driver med blankvåpenaktiviteter i Stavanger og Kristiansand.
De vanligste formene for blankvåpen i Norge er Hærkamp og HEMA/WMA.
NM i mangekamp 1948

NM i mangekamp 1948 var en del av NM i friidrett 1948.
Det ble konkurrert i femkamp og tikamp for menn og trekamp for kvinner. 
Mesterskapet i femkamp ble arrangert i Ålesund 11. juli.
Mesterskapet i tikamp ble arrangert i Gjøvik 18.-19. september.
Mesterskapet i trekamp ble arrangert i Ski 11. juli.
Statsarkivet i Stavanger

Statsarkivet i Stavanger er en del av Arkivverket. Statsarkivet tar vare på arkivene etter lokale og regionale statlige organ i Rogaland fylke. Institusjonen ble opprettet i 1970. I 1949 ble statsarkivkontoret i Stavanger etablert, underlagt Statsarkivet i Bergen. Statsarkivet i Stavanger har et nasjonalt ansvar for å dokumentere norsk petroleumshistorie på arkivsiden. Statsarkivet tar også i mot og bevarer andre private arkiv.

Lokalisering

Statsarkivkontoret holdt til i kjellerlokaler på Stavanger sykehus fra 1949 til 1964. I 1964 flyttet institusjonen inn i det nye Norges Bank-bygget på Domkirkeplassen. Lokalene i IMI-bygget i Bergelandsgt. 30 ble tatt i bruk i 1987. Statsarkivet er samlokalisert med Interkommunalt Arkiv i Rogaland og Rogaland Historielag.
Jind (distrikt)

Demografi

Ved folketellingen i 2011 var det 1 332 042 innbyggere i distriktet, mot 1 189 827 i 2001. Den urbane befolkningen utgjør 22,82 % av befolkningen.
Barn i alderen 0 til 6 år utgjorde 12,40 % i 2011 mot 12,47 % i 2001. Antallet jenter i den alderen per tusen gutter er 835 i 2011 mot 817 i 2001.
Åh, en sån advokat

Handling

Loffe Karlsson slutter i sin stilling som sjåfør. Han blir i stedet for advokat og hjelper kasserersken Greta i en arvesak der alle de andre advokater utøver yrket sitt på en tvilsom måte.

Om filmen

Filmen hadde premiere den 26. august 1940 på kinoen Fågel Blå i Uppsala. Filmen har også blitt vist på svensk TV mange ganger.
Abushiri-opprøret

Abushiri-opprøret var et opprør i 1888-1889 av den arabiske befolkningen og Swahilifolket i den delen av Tysk Østafrika som, under protester, hadde blitt gitt av Tyskland til sultanen av Zanzibar i 1888. Opprøret ble slått ned av en tysk-britisk blokade av kysten.

Bakgrunn

Sent i 1884 nådde en ekspedisjon ledet av Karl Peters fra Gesellschaft für Deutsche Kolonisation (Foreningen for tysk kolonisering) Zanzibar og fikk lokale høvdinger på det nærliggende fastlandet til å skrive under på «beskyttelsesavtaler» som gav hans organisasjon store landområder. De det hadde etablert fotfeste, fikk raskt Peters nyetablerte Deutsch-Ostafrikanische Gesellschaft (Tysk Øst-Afrikakompani) flere områder i Tanganyika opp til Uluguru- og Usambarafjellene. Dette ble møtt med motstand fra sultan Barghash bin Said av Zanzibar, som likevel måtte gi opp kampen etter at Peters fikk offisiell støtte fra det tyske utenriksdepartementet i Berlin og en flåte fra Kaiserliche Marine under kontreadmiral Eduard von Knorr kom til Zanzibars kyst. 28. april 1888 måtte sultan Khalifah bin Said av Zanzibar skrive under på en avtale der han frasa seg kontrollen over fastlandet til Tanganyika til Tysk Øst-Afrikakompani.
Fra august 1888 prøvde organisasjonen å ta over kystbyene i Tanganyika, og ble møtt med hard motstand fra den arabiske eliten som var redd for handelen med slaver og elfenben, men også den innfødte befolkningen gjorde motstand. Forsøkene fra Emil von Zelewski, den tyske administratoren i Pangani, på å heise kompaniets flagg i byen utløste opprøret.

Opprør

Opprøret ble ledet av Abushiri ibn Salim al-Harthi, som ble støttet av både araberne i området og de lokale swahilistammene. Abushiris far var en etnisk araber og moren hans kom fra oromoene. Opprøret spredte seg snart over hele kysten fra Tanga i nord til Lindi og Mikindani i sør. Representantene fra Tysk Øst-Afrikakompani ble utvist eller drept, bortsett fra i Bagamoyo og Dar-es-Salaam.
I februar 1889 grep den tyske kansleren Otto von Bismarck inn og utnevnte løytnant Hermann Wissmann til Reichskommissar fro Tysk Øst-Afrika. Wissmann etablerte en Schutztruppe av tyske offiserer og innfødte askarisoldater som med støtte fra marinen og britene slo ned opprøret.
Etter at Abushiri hadde blitt forrådt og levert til tyskerne mens han var på flukt til Mombasa i desember 1889, ble han dømt til døden av en krigsdomstol og hengt offentlig i Pangani. Etter en avtale inngått 20. november 1890 måtte Øst-Afrikakompaniet gi kontrollen over Tanganyika over til den tyske regjeringen. Ikke før tidlig i 1891 kunne derimot Wissmann melde til Berlin at opprøret var helt slått ned.
Slaget ved Różan

Slaget ved Różan, også kalt forsvaret av Różan-brohodet, fant sted fra 4. til 6. september 1939 under den tyske invasjon av Polen, på markene foran byen Różan ved elven Narew. Rn lityen polsk garnison for tre fort fra første verdenskrig (betående av to infanteribataljoner) forsvarte med fremgang broholdet mot en hel tysk stridsvognsdivisjon en hel dag og natt. Men som følge av en misforståelde av øverkommanderendes ordre ble de polske styrker trukket tilbake til den andre siden av elven, og deretter ytterligere mot øst den 6. september.
Line Kloster

2012

Kloster hadde flere gode resultater på hennes spesialdistanse 400 m, blant annet under Lag-EM og U23 EM. 
Hun ble Norgesmester på 200, 400 m og 1000 m stafett, under NM i friidrett 2012.

2013

Kloster hadde en sterk innendørssesong der hun forbedret den norske rekorden over 400 m i flere omganger. I EM i friidrett innendørs 2013 kvalifiserte hun seg til semifinale med personlig og norsk rekord innendørs på 53,15 sek. I semifinalen forbedret hun rekorden med ytterligere 37 hundredeler. Med 52,78 sek ble hun nummer fire i sitt semifinale-heat, der de tre beste gikk videre til finalen.
I utendørssesongen satte Kloster personlig rekord på 400 m under Bislett Games, også her på 52,78 sek.
Under NM i friidrett 2013 ble hun Norgesmester på både 200 og 400 m.

2014

Kloster ble tatt ut til å løpe både 400 m og 4x400 m stafett for Norge under EM i friidrett 2014.
NM i friidrett 2014 endte med sølv på 400 m.

2016

Etter et stressbrudd i ankelen april 2015, var Kloster endelig konkurranseklar til EM i friidrett 2016 etter en lang opptreningsperiode. Hun løp ankeretappen på stafettlaget som satt ny norsk rekord på 4x400 m med tiden 3.31.73, en forbedring av den 25 år gamle rekorden satt i VM i Tokyo med ett sekund og tre hundredeler.  
Kloster ble belønnet med kongepokalen for fantastiske prestasjoner i NM i friidrett 2016. Gull på 400 m (53,02 sek), sølv på 100 m hekk (13,54 sek) rett bak Isabelle Pedersen og gull på 1000 m stafett.

2017

Kloster skiftet hovedfokus fra 400 m til 400 m hekk. Under sommerstevnet på Bislett 19. juli senket hun sin personlige rekord fra 58,18 sek til 56,39 sek. Dette var kun 29 hundredeler unna kvalifiseringskravet for VM i friidrett 2017. Fristen for å klare kravet nærmet seg, og Kloster fikk en siste sjanse i LEAP Loughborough, der hun senket sin personlige rekord ytterligere til 56,18 sek, kun åtte hundredeler bak kravet. 
Under NM i friidrett 2017 ble hun Norgesmester på 100 m hekk, og tok sølv på 400 m og 400 m hekk.

2018

2018 ble første sesongen siden 2013 der sesongoppkjøringen var optimal. Dette resulterte i en fantastisk sesong, med flere bestenoteringer. Under Romerikslekene 27. mai løp Kloster inn til ny norsk rekord på 300 m hekk, med tiden 38,97 sek. Deretter fulgte hun opp med å sette norsk rekord på 300 m under Askerlekene 9. juni, med tiden 37,96 sek. 1. juli senket Kloster sin personlige rekord på 400 m hekk til 55,49 sek i Sveits, kun 23 hundredeler bak Amalie Iuel sin norske rekord. Uken etter deltok hun på et nytt stevne i Sveits, og satt ny norsk rekord på 200 m med tiden 23,21 sek.
Med sin gode tid på 400 m hekk denne sesongen, var Kloster direkte kvalifisert til semifinalen under EM i friidrett 2018. Med et løp på 55,78 sek var hun et halvt sekund unna å nå finalen. 
NM i friidrett 2018 endte med gull på 200 m og 400 m hekk.
Spro gruve

Spro gruve er en tidligere feltspatgruve på Nesodden. Gruven ble trolig åpnet på 1880-tallet. Det var aktiv gruvedrift i gruven i perioden 1904 til 1918.